b'\n_START_ARTICLE_\nGabrielius Liutkevi\xc4\x8dius\n_START_PARAGRAPH_\nGabrielius Liutkevi\xc4\x8dius (1880 m. kovo 18 d. Purvini\xc5\xa1kyje, Marijampol\xc4\x97s raj. \xe2\x80\x93 1926 m. baland\xc5\xbeio 17 d. Charkove, Ukraina) \xe2\x80\x93 Lietuvos teisininkas, visuomen\xc4\x97s ir politinis veik\xc4\x97jas.\n_START_SECTION_\nBiografija\n_START_PARAGRAPH_\nPrad\xc5\xbeios mokslo mok\xc4\x97 t\xc4\x97vas daraktorius, nuomoj\xc4\x99s Pal\xc5\xabks\xc4\x8dio dvarel\xc4\xaf prie Varni\xc5\xb3. 1893 m. \xc4\xafstojo \xc4\xaf Kazan\xc4\x97s gimnazij\xc4\x85, v\xc4\x97liau mok\xc4\x97si Mintaujos gimnazijoje. 1901 m. baig\xc4\x97 Peterburgo II gimnazij\xc4\x85 ir \xc4\xafstojo \xc4\xaf Peterburgo universiteto Teis\xc4\x97s fakultet\xc4\x85._NEWLINE_Nuo 1902 m. Lietuvos socialdemokrat\xc5\xb3 partijos (LSDP) Peterburgo kuopos narys, dalyvavo slapt\xc5\xb3 student\xc5\xb3 organizacij\xc5\xb3 veikloje, buvo Peterburgo Lietuvi\xc5\xb3 student\xc5\xb3 draugijos valdybos narys. Dirbo Ma\xc5\xbeatur\xc4\x8di\xc5\xb3 draugijoje, r\xc5\xabpinosi 6 draugijos mokykl\xc5\xb3 steigimu ir i\xc5\xa1laikymu, organizavo lituanistikos kursus, kuriuose nuolat mok\xc4\x97si po 40-60 lankytoj\xc5\xb3._NEWLINE_1911 m. i\xc5\xa1laik\xc4\x97 valstybinius egzaminus Maskvos universitete. Peterburge dirbo advokato pad\xc4\x97j\xc4\x97ju. 1916\xe2\x80\x931917 m. Gr\xc5\xabdo draugijos CK sekretorius, 1916 m. Lietuvi\xc5\xb3 rajono komiteto narys. 1917 m. kovo m\xc4\x97n. i\xc5\xa1rinktas \xc4\xaf Peterburgo miesto taryb\xc4\x85, joje i\xc5\xa1rinktas sekretoriumi. Liko juo ir po bol\xc5\xa1evik\xc5\xb3 perversmo. 1917 m. Lietuvi\xc5\xb3 tautos tarybos ir laikinojo Lietuvos valdymo komiteto narys nuo LSDP. 1917 m. Peterburgo lietuvi\xc5\xb3 seimo dalyvis._NEWLINE_Nuo 1917 m. gruod\xc5\xbeio m\xc4\x97n. RSDDP(b) narys. 1919 m. Vinco Kapsuko vyriausyb\xc4\x97s Vilniuje paskirtas miesto mitybos skyriaus vir\xc5\xa1ininku. Bol\xc5\xa1evikams traukiantis, i\xc5\xa1vyko kartu, metus gyd\xc4\x97si psichiatrin\xc4\x97je ligonin\xc4\x97je, v\xc4\x97liau i\xc5\xa1sik\xc4\x97l\xc4\x97 \xc4\xaf Charkov\xc4\x85, kur dirbo teisme. Vienos i\xc5\xa1vykos \xc4\xaf provincij\xc4\x85 metu per\xc5\xa1alo, susirgo plau\xc4\x8di\xc5\xb3 u\xc5\xbedegimu ir mir\xc4\x97.'